**INFORMÁCIA O TERMÍNE A MIESTE VEREJNÉHO PREROKOVANIA**

**správy o hodnotení vplyvov na životné prostredie a strategického dokumentu „Program hospodárskeho rozvoja a sociálneho rozvoja Bratislavského samosprávneho kraja na roky 2021 – 2027 (s výhľadom do roku 2030)“ posudzovaného podľa zákona č. 24/2006 Z. z.
o posudzovaní vplyvov na životné prostredie a o zmene a doplnení niektorých zákonov
v znení neskorších predpisov.**

Bratislavský samosprávny kraj v spolupráci so všetkými relevantnými sociálno-ekonomickými partnermi pripravil, aj s ohľadom na jednotlivé zložky životného prostredia, strategický dokument Program hospodárskeho rozvoja a sociálneho rozvoja Bratislavského samosprávneho kraja na roky 2021-2027 (s výhľadom do roku 2030) (ďalej len PHRSR BSK).

PHRSR BSK je kľúčový dokument v oblasti regionálneho rozvoja kraja, ktorý prináša návrh priorít rozvoja kraja na ďalšie desaťročie. Hlavným cieľom je posilniť udržateľnosť mobility, zefektívniť ochranu jednotlivých zložiek životného prostredia, skvalitniť systém vzdelávania, zefektívniť podporu kultúrneho dedičstva, turizmu, športu a podnikania, podporiť kvalitnú vybavenosť územia a zlepšiť riadenie verejnej správy.

**Verejné prerokovanie Správy o hodnotení vplyvov na životné prostredie spolu so strategickým dokumentom sa, v zmysle zákona a pri dodržaní všetkých protipandemických opatrení, uskutoční kombináciou prezenčnej a dištančnej formy účasti verejnosti**, v rámci ktorej dostane verejnosť možnosť zadávania pripomienok, návrhov a podnetov.

Vzhľadom na súčasnú mimoriadnu situáciu súvisiacu so šírením vírusu COVID-19 vyžadujeme, **v prípade fyzickej účasti na rokovaní**, dodržiavať nariadenia vlády Slovenskej republiky, ako aj nariadenia Úradu BSK k režimu vstupu osôb do priestorov BSK, ktoré boli vyhlásené v súlade s § 5 ods. 2 písm. i) a § 6 ods. 7 zákona č. 124/2006 Z. Z. o bezpečnosti a ochrane zdravia pri práci a o zmene a doplnení niektorých zákonov v z. n. p., a v súlade s § 2 Vyhlášky č. 47 Úradu verejného zdravotníctva Slovenskej republiky, ktorou sa nariaďujú opatrenia pri ohrození verejného zdravia k režimu vstupu osôb do priestorov prevádzok a priestorov zamestnávateľa.

**Dištančná forma účasti na rokovaní** bude zabezpečená vysielaním naživo cez video stream (link na video stream z verejného prerokovania je uvedený nižšie). Obyvatelia kraja / záujemci môžu svoje pripomienky a postrehy vpisovať do formulára na webe BSK. S cieľom zabezpečenia maximálnej transparentnosti budú pripomienky zverejnené a zodpovedané priamo počas verejného prerokovania, popr. následne písomne.

**Termín a miesto verejného prerokovania:**

Kedy: **24.03.2021 v čase o 9:00 hod.** (predpokladaný koniec prerokovania je o 12:00 hod.)

Kde: **Bratislavský samosprávny kraj, Sabinovská 16**

Upozorňujeme na to, že **v prípade osobnej účasti je povinná registrácia prostredníctvom e-mailu**: alzbeta.kollarova@region-bsk.sk **v termíne do 19.03.2021** formou meno, priezvisko, názov inštitúcie (ak relevantné), tel. kontakt. Z dôvodu zabezpečenia hygienických opatrení sú kapacity obmedzené.

Správu o hodnotení strategického dokumentu PHRSR BSK, ako aj formulár pre Vaše pripomienky a návrhy nájdete na linku:

<https://bratislavskykraj.sk/phrsr>

Verejné prerokovanie sa bude vysielať naživo na linku:

<https://www.youtube.com/user/BratislavskyKraj/videos>

V prípade otázok neváhajte kontaktovať osobu zodpovednú za koordináciu tvorby PHRSR BSK - Alžbetu Kollárovú na vyššie uvedenom e-maile.

V Bratislave, dňa 10.03.2021

S úctou,

........................................

 Mgr. Barbora Lukáčová

 riaditeľka Odboru stratégie, územného

rozvoja a riadenia projektov

 Bratislavského samosprávneho kraja